CELEX: 32011R0769
Language: mt
Date: 2011-08-02 00:00:00
Title: Regolament ta’ Implimentazzjoni tal-Kummissjoni (UE) Nru 769/2011 tat- 2 ta’ Awwissu 2011 li jipprovdi għall-koeffiċjent ta' allokazzjoni għall-appoġġ temporanju eċċezzjonali tal-Unjoni, għas-settur tal-frott u l-ħaxix

3.8.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 200/18
            
         REGOLAMENT TA’ IMPLIMENTAZZJONI TAL-KUMMISSJONI (UE) Nru 769/2011
   tat-2 ta’ Awwissu 2011
   li jipprovdi għall-koeffiċjent ta' allokazzjoni għall-appoġġ temporanju eċċezzjonali tal-Unjoni, għas-settur tal-frott u l-ħaxix
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1234/2007 tat-22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1),
   Wara li kkunsidrat ir-Regolament ta’ Implimentazzjoni tal-Kummissjoni (UE) Nru 585/2011 tas-17 ta’ Ġunju 2011 li jistabbilixxi miżuri temporanji eċċezzjonali ta’ għajnuna għas-settur tal-frott u l-ħxejjex (2), u 'mod partikolari l-Artikolu 7(3) tiegħu,
   Billi:
   
               (1)
            
            
               Ir-Regolament ta’ Implimentazzjoni tal-Kummissjoni (UE) Nru 585/2011 daħħal miżuri ta' appoġġ temporanji eċċezzjonali għas-settur tal-frott u l-ħaxix wara li faqqgħet l-Escherichia coli (E. coli) fil-Ġermanja, li kkawżet disturbi sinifikanti fis-suq tal-frott u l-ħaxix tal-Unjoni.
            
         
               (2)
            
            
               Abbażi tal-informazzjoni notifikata mill-Istati Membri u skont l-Artikolu 7(2) tar-Regolament ta' Implimentazzjoni (UE) Nru 585/2011, jidher li t-talbiet għall-għajnuna mill-Unjoni ma qabżux l-ammont massimu ta' għajnuna ffissat fl-Artikolu 2 ta' dak ir-Regolament. Għalhekk, għandu jiġi ffissat koeffiċjent ta' allokazzjoni ta' 100 % għal dawk it-talbiet.
            
         
               (3)
            
            
               Għal finijiet ta' trasparenza, l-organizzazzjonijiet tal-produtturi u ta' dawk li mhumiex membri li applikaw għall-għajnuna mill-Unjoni għandhom jiġu infurmati malajr dwar l-allokazzjoni ta' koeffiċjent iffissat mill-Kummissjoni. Għal din ir-raġuni u sabiex tiġi żgurata ġestjoni effiċjenti tal-miżura, dan ir-Regolament għandu jidħol fis-seħħ fid-data tal-pubblikazzjoni tiegħu,
            
         ADOTTAT DIN ID-DEĊIŻJONI:
   Artikolu 1
   It-talbiet għall-għajnuna mill-Unjoni li waslu mingħand l-Istati Membri matul il-perjodu li beda mis-26 ta'Mejju 2011 sat-30 ta' Ġunju 2011 u li ġew innotifikati lill-Kummissjoni mill-awtoritajiet kompetenti tal-Istati Membri skont l-Artikolu 7(2) tar-Regolament ta' Implimentazzjoni (UE) Nru 585/2011 għandhom jiġu aċċettati bl-applikazzjoni ta' koeffiċjent ta' allokazzjoni ta' 100 %.
   Artikolu 2
   Dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-2 ta’ Awwissu 2011.
      
         
            Għall-Kummissjoni, f'isem il-President,
         José Manuel SILVA RODRÍGUEZ
         
            Direttur Ġenerali għall-Agrikoltura u l-Iżvilupp Rurali
         
      
   
   
      (1)  ĠU L 299, 16.11.2007, p. 1.
   
      (2)  ĠU L 160, 18.6.2011, p. 71.